Alex Ahrendtsen (DF), 2025-05-14:
Tak, formand.
I Dansk Folkeparti anerkender vi intentionerne bag beslutningsforslaget.
Vi deler ønsket om en folkeskole, der inkluderer og støtter alle børn.
Vi anerkender også, at trivsel og inklusion er centrale mål for folkeskolen.
Først bliver vi nødt til lige at understrege, at folkeskoleforliget er en bred og langvarig politisk aftale.
Den forpligter os til at finde løsninger i fællesskab.
En beslutning uden om forligskredsen vil underminere det brede samarbejde.
Radikale Venstre har jo mulighed for indflydelse i forligskredsen, og jeg vil egentlig anbefale, at man tager diskussionen om dette dér i stedet for at sende et beslutningsforslag ned i salen, der behandler et emne, som ligger lidt på randen af forligskredsen.
Vi er også lidt bange for, at forslaget risikerer at svække det lokale råderum.
Altså, det her bliver jo centralt styret.
Det begrænser skolernes lokale frihed til at tilpasse indsatsen i forhold til denne løsning, som jo er en løsning, der er standardiseret og bliver lagt ned over skolerne.
Så er der jo selvfølgelig også de betydelige merudgifter.
Når man sammenligner med, hvad vi bruger på forsvaret, er det jo pebernødder.
Jeg er også forsvarsordfører, og på det område er 4,7 mia. kr. ikke så meget.
Så jeg kan godt forstå, at man vil investere.
Jeg vil opfordre fru Lotte Rod til at stille op til kommunalvalget, for derigennem vil hun jo så have mulighed for indflydelse på den lokale skole i sin kommune, hvor hun bor.
Beslutningsforslaget virker lidt på mig, som om man vil forsøge at føre kommunalpolitik i Folketinget.
Det synes jeg altid er en dårlig idé.
Vores kommunale styringssystem er jo decentralt, og skolen hører under kommunernes ansvar og dermed også de lokale politikere.
I den kommune, hvor jeg bor, altså i Odense, har vi en mangeårig rådmand for børn og unge og skolerne.
Hun er radikal.
Jeg er ikke sikker på, at det er blevet meget bedre med en radikal ved roret.
Hvis vi skal tale om, hvad en god skole er, tror jeg, at Dansk Folkeparti og Radikale Venstre er meget uenige om, hvad der giver en god skole.
I Dansk Folkeparti tror vi på voksenansvar, på myndighed, på god ledelse, på regler, på rammer, på disciplin, på faglighed, på orden, på kundskaber, på karakterer og på feedback.
Det er en opløsning af forældrenes ansvar for at sende børnene i skole, så de lytter til lærerne, en opløsning af lederens ansvar og en opløsning af lærerrollen.
Derfor er der jo kun et at gøre, og det er at forbyde mobiltelefonerne.
Jeg har noteret mig, at regeringen også er på vej med noget, men desværre har man lagt lovforslaget i mølposen.
Så der er en lang række muligheder for at forbedre folkeskolen, så alle har det godt.
85 pct. af eleverne har det godt, men der er selvfølgelig nogle, der ikke har det godt.
Jeg var selv en af dem, og jeg gik i den skole, som var truet af De Radikales opløsningsideologiske tendenser.
Så jeg kender alt til De Radikales skolepolitik.
Den ønsker jeg ikke tilbage.
Jeg ønsker mere den traditionelle skole tilbage med en lærer, der kan sit fag; en lærer, der er voksen; en lærer, der stoler på, at han ved, hvad han skal, og at han har opbakning fra en skoleledelse og ikke mindst fra forældrene, der sender deres børn i skole – børn, der er opdraget til at gøre, hvad de skal, lave deres lektier og gøre sig umage.
Det tror jeg er vejen frem.
Tak for ordet.